Drie multi-miljoenêrs binne vier weke | Maroela Media
Drie mense het die lotery die afgelope vier weke in Suid-Afrika gewen.
"Drie persone is die afgelope vier weke by die lys van multi-miljoenêrs gevoeg," het Dudu Ndendwa, woordvoerder van die nasionale lotery-operateur Gidani, Donderdag in 'n verklaring gesê.
'n Man van Limpopo, glo in sy 50's, het verlede Vrydag die Powerball Jackpot van R24 miljoen gewen. Hy het gesê hy het lukraak nommers gekies en wil 'n bril, motor en huis met die geld koop.
'n 40-jarige man van Gauteng wat sy eie vervoermaatskappy besit, het Saterdag R15 miljoen in die lotery gewen. Hy het in die Sondag-koerant ontdek hy is die wenner. "Ek was lam," het hy gesê. "Ek was terselfdertyd opgewonde, deurmekaar en angsbevange." Hy het glo 'n paar keer die nommers op die kaartjie nagegaan voordat hy vir sy gesin gesê het hy het gewen. "Ek het my kaartjie veilig in my beursie gehou en die heeltyd by my gehou." Hy wil die geld glo in sy maatskappy belê en sy kinders in die beste skole plaas. Hy beplan ook om van die geld vir sy familielede te gee en die res te belê.
'n 31-jarige man van Gauteng het op 30 Augustus ook R15 miljoen in die lotery gewen. Hy wil glo 'n nuwe huis koop en gaan van die geld op sy gesin spandeer en die res belê. Hy wil glo net 'n normale lewe lei.